DN Silkeborgs Årsberetning 2018

Velkommen til Årsmødet i DN Silkeborg.

Med rette vil jeg kalde dette år for DIALOGENS år. I vil erfare hvorfor i løbet af min beretning.

# **Præsentation**

Jeg vil som sædvanlig starte med at præsentere den nuværende bestyrelse.

**Formand Pernille Ingemann**

Bor i landlige omgivelser i nærheden af Grønbæk, hvor jeg arbejder som graver og kirketjener ved Grønbæk kirke. Jeg bruger en stor del af arbejdslivet og fritiden ude i det fri. Jeg har været lokalformand siden 2004. Først i Kjellerup lokalkomité og sidenhen i Silkeborg afdelingen.

**Næstformand Chresten Dyhre**

Bor i Sejs-Svejbæk. Pensioneret lektor fra TH Lang og tidligere Byrådsmedlem.

**Sekretær** **og hjemmesideansvarlig** **Anne Ulriksen Dybkjær**

Anne kommer fra Nordsjælland og har slået sig ned i Silkeborg.

Anne er ansat i teknisk forvaltning i Silkeborg kommune med en faglig baggrund som geograf.

**Søren Snehøj Nielsen**

Er ansat ved rigspolitiet i Glostrup.

Bor i landlige omgivelser i nærheden af Nisset. Bruger fritiden på istandsættelse af sit landsted og til omlægning af jordbesiddelserne til økologisk landbrug og forskellige naturtyper.

**Ingolf Gripsholt**

Bor i Sejs-Svejbæk. Er pensioneret ingeniør. Bruger fritiden på eksotiske rejser og vandreture.

**Peder Størup**

Arbejder i sit eget firma Naturbeskyttelse.dk. Peder bor i Århus, men er tilknyttet bestyrelsen qua sit tilhørsforhold og andet hjem i Skjellerup.

**Benny Jensen**

Bor i Resenbro som nabo til Gudenåen og har tidligere været politisk aktiv i både Amtsråd og Byråd.

**Bjarne Møller Madsen**

Bor i Sejs-Svejbæk ned til søbredden. Bjarne er klinisk professor og overlæge i børneortopædi. Arbejder i Århus

Vi har ingen suppleanter men til gengæld flere

**Frivillige Ad Hoc Medlemmer:**

**Anders Rasmussen fra Gødvad**

**Bodil Evald fra Thorning**

**Susan Orvokki Eskildsen fra Grønbæk**

**Willy Retvig fra Silkeborg**

**Erik Balle fra Silkeborg**

**Maria Ryge Sveigaard fra Silkeborg**

Som udgangspunkt arbejder vi 100 % frivilligt og ulønnet. Vi har ikke uanede ressourcer, men forsøger så vidt muligt at behandle de ca. 1000 sager som hvert år lander på vores arbejdsplatform Podio.

Derudover bliver vi jævnligt kontaktet af borgere (såvel medlemmer som ikke medlemmer af DN) som ønsker vores bistand. Vi hjælper naturligvis det bedste vi kan.

Vi afholder bestyrelsesmøde ca.1 gang om måneden. Enten privat eller i Medborgerhuset i Silkeborg Derudover deltager vi i møder i Det Grønne Råd i Silkeborg kommune, samt Repræsentantskabsmøder og samrådsmøder i DN regi. Vi deltager løbende i Fredningsbesigtigelser med fredningsnævnet og vi arrangerer og afholder offentlige ture og kampagnedage. Vi indgår i partnerskaber.

Straks efter kommunalvalget skrev vi et velkomstbrev til de nye politikere hvor vi bla. indbød til dialog og vidensdeling inden for vores arbejdsfelt. Det sidste år bærer da også præg af, at det er lykkedes for os, at deltage i meget positive og givende dialogmøder med politiske udvalg og politikere.

Det vil vi gerne sige mange tak for.

**Siden sidste årsmøde i november 2017**

Ugen efter Årsmødet deltog vi i Repræsentantskabsmøde i Århus, sammen med DN-repræsentanter fra hele landet.

I starten af december holdt vi den traditionelle Julefrokost hos Pernille.

28. januar. Vinterfugletur ved Sminge sø med Bo Ryge Sørensen som guide. En god tur med 14 deltagere og en masse fugle. Musvåger, tårnfalk, troldænder, hvinænder, gæs, krager, måger, skarv, grønsiskener, stære, knopsvaner og sangsvaner. De 2 sidstnævnte gik til køjs på søen. Der er billeder fra turen på facebook.

30. januar. 60. ordinære bestyrelsesmøde i Medborgerhuset i Silkeborg, herunder konstituering af bestyrelsen.

27. februar. 61. ordinære bestyrelsesmøde i Medborgerhuset i Silkeborg.

11. marts. Sortspættetur i Nordskoven med Bo Ryge Sørensen som guide. Det er efterhånden blevet en tilbagevendende begivenhed og turen var godt besøgt af både mennesker og sortspætter.

27.marts. 62. ordinære bestyrelsesmøde hos Benny i Resenbro hvor vi også besigtigede vandstanden i Gudenåen. (Og blev trakteret med forloren skildpadde.)

I april måned deltog vi igen i Repræsentantskabsmøde. Denne gang i Faaborg. Vi skulle bla. vælge ny Præsident til foreningen og valget faldt på 39. årige Maria Reumert Gjerding Det betød så også at vi skulle tage afsked med vores gamle Præsident Ella-Maria Bischoff Larsen. Det blev en underholdende festaften hvor vi tog varm og hjertelig afsked med Ella-Maria. Ella-Maria sidder stadig med i Repræsentantskabet som personlig valgt medlem. Ligesom vores egen Peder Størup.

22. april. Deltog vi i DNs landsdækkende affaldskampagnedag.

Vi lavede 2 indsamlinger i henholdsvis Thorning og Grønbæk.

I Grønbæk var der 15 deltagere, der samlede ca. 50 kg. Susan stod i spidsen for indsamlingen i Grønbæk og Bodil stod for den i Thorning, hvor der var 14 deltagere.

I Silkeborg kommune har der været 28 indsamlingssteder med 2128 kg. affald indsamlet i alt. Derudover 187 registrerede dåser med pant og 1102 registrerede dåser uden pant.

24.april. deltog vi i dialogmøde med museum Jorn i anledning af, at museet ønskes udvidet og flyttet nærmere midtbyen. Jacob Stage og Peter Stampe redegjorde for museets behov for at flytte og vi blev præsenteret for et par forslag om at bygge ved Søvej indenfor sø-beskyttelseslinjen. Vi var glade for invitationen som resulterede i et godt og konstruktivt møde i behageligt selskab.

**Deltagere**:

Pernille Ingemann – formand Danmarks Naturfredningsforening Silkeborg

5 bestyrelsesmedlemmer fra Danmarks Naturfredningsforening Silkeborg

Jacob Thage – direktør Museum Jorn

Peter Stampe – bestyrelsesmedlem Museum Jorn

Mette Hanghøi – projektkoordinator Museum Jorn

|  |  |  |
| --- | --- | --- |
| 1 | Præsentation af tilstedeværende |  |
| 2 | Baggrund for diskussion af et nyt kunstmuseum i Silkeborg v. Jacob Thage |  |
| 3 | Dialog om udfordringer omkring museumsprojektet |  |
| 4 | Eventuelt |  |

Senere samme aften afholdte vi vores 63. ordinære bestyrelsesmøde i Medborgerhuset i Silkeborg

30. april var vi igen inviteret til dialogmøde. Denne gang på rådhuset med klima- og miljøudvalget samt plan-og vejudvalget

Det var et rigtig godt og positivt møde med en god deltagelse. Vi havde fået tildelt 20 minutter til et oplæg med nogle af de emner som vi ønskede at få medindflydelse på.

Vores oplæg som vi præsenterede var følgende:

* Bådebroer og muligheden for at søge tilladelse til udlejning af pladser langs bådebroer jf. nye retningslinjer, april 2018. Hvor mange både må der være i vores sø-system? Hvor lang må en bådebro være?
* Outdoor Hovedstad – hvad vil man med naturen i byen? Og hvordan skal den formidles?
* Generelt ønske om at kommunen begynder at opprioritere naturen i Silkeborg. Vi har et faldende artsantal.
* Hvordan ser kommunen på dispensationer? I hvor høj grad skal der kunne dispenseres fra lovgivning? Hvad er baggrunden for at give dispensationer (sagsbehandlingen)?
* Vores deltagelse i dialogmøder. Eks. Aqua ferskvandscenter og Jorn Museum.

Vi har både før og efterfølgende dette møde, haft flere møder og samtaler med formændene for de 2 udvalg. Det sætter vi stor pris på! Tak for det!

22. maj. 64. ordinære bestyrelsesmøde i Medborgerhuset i Silkeborg

Samme dag deltager vi i overrækkelse af en pris til Silkeborg Kommune for et sommerfugleprojekt. Danmarks Naturfredningsforening og A. Vogel / Bioforce har jagtet Danmarks bedste sommerfugleprojekter blandt landets kommuner. 29 kommuner deltog med i alt 32 projekter. Silkeborg og Morsø vandt og modtog hver 100.000 kr. til at føre projekterne ud i livet. Området i Silkeborg ligger i Gjern bakker. Kommunen ønsker at skabe bedre levesteder for rødlistede sommerfugle. Projektet vil være til gavn for mindst 10 forskellige sommerfuglearter. Det var et meget vellykket arrangement med taler, fremvisning af naturen, kaffe/kage og første spadestik i form af mand med motorsav, der fældede de første to nåletræer.

28.maj deltager vi i Samrådsmøde Østjylland

Sebastian Jonshøj, som er formand i Århus afdelingen og ny formand for Samrådet, indkalder til samrådsmøde for afdelingsbestyrelser og øvrige aktive under DN Samråd Østjylland. Han skriver:

”Det er lykkedes at lokke vores nye præsident Maria Reumert Gjerding til Østjylland

I sin valgkamp gav Maria udtryk for ønsket om - og behovet for - at møde de aktive rundt om i landet og høre, hvad der rør sig af aktiviteter, ønsker og forhåbninger til fremtiden. Samtidig er mange af jer formentlig nysgerrige, begejstrede eller måske endda skeptiske, og savner svar på konkrete spørgsmål om præsidentens visioner for fremtidens DN. Nu sætter vi derfor scenen for en uformel dialog, og håber at I dukker spørgelystne op:-)

Rammen om arrangementet bliver på Peder Størups naturejendom ved Silkeborg, hvor vi - mens vi nyder omgivelserne - bl.a. vil diskutere naturens trængsler i det åbne land og drøfte dilemmaerne i §3-lovgivningen”.

29. maj deltager vi i et offentligt møde på Grauballe skole om vandløbsrestaurering af Alling å ved Grønbæk

Klima- og Miljøudvalget har sidenhen besluttet sig for den løsningsmodel der peger på, at der dannes et stryg mellem Alling sø og Allinggård sø. Allinggård Sø nedlægges og åen får lov til at løbe sit naturlige forløb igen ligesom den gjorde det for 100 år siden. Det er uvist om sagen bliver bragt op til afstemning i Byrådet?

2.juni fik vi besøg af Naturens ambulance og 2 studentermedarbejdere fra sekretariatet i København -Tone og Thomas.

Vi havde en fantastisk og meget varm dag på torvet i Silkeborg. Flere hundrede besøgte vores stand hvor vi informerede om ulvens adfærd og de modige klappede vores flotte svenske ulv. Willy hjalp de besøgende med at bygge bi hoteller og Tone, Thomas og Formandinden havde gang i ulvedebatten med de besøgende. Da vi havde pakket sammen smuttede vi til Almind sø til en tiltrængt dukkert.

26. juni 65. ordinære bestyrelsesmøde hos Ingolf i Sejs Svejbæk

8. august havde Carlo Jespersen inviteret bestyrelsen på sejltur fra Indelukket til Svejbæk snævring. Vi så på bolværker, sivrydning, bådebroer, størrelser på både og på hvor tæt der bygges inden for sø-beskyttelseslinjen.

21.august. 66. ordinære bestyrelsesmøde hos Pernille i Grønbæk

Inden det ordinære bestyrelsesmøde besigtigede vi området ved Ans Søbred, hvor der igen er udlagt flis på §3 område i forbindelse med Tange Sø festivalen og herudover er der etableret badestrand med sand, bro og vandrutsjebane.

22.august deltog vi i møde i det grønne råd.

27. august Deltagelse i nr. 2.demonstration mod Nordskovvejen foran Rådhuset og efterfølgende Byrådsmøde kl. 17.00. Pernille har ved en tidligere demonstration givet interview til TV øst. Sagen om Nordskovvejen afgøres endeligt på byrådsmødet De sidste økonomiske bevillinger blev vedtaget og byggeriet af den nye vejføring er nu i gang

27. august deltog vi i Samrådsmøde i Skanderborg hvor temaet var vandløbsregulativet og grødeskæring.

9. september. DNs kampagnedag-Naturens dag, med temaet ”bevægelse i naturen” Ingolf var turleder iLinå Vesterskov hvor der findes træningsredskaber i det fri.

Der var et beskedent fremmøde, men en god dag og på landsplan en bragende succes.

18.september 67. ordinære bestyrelsesmøde hos Pernille. Inden da tog vi forbi Allinggård sø oggik en tur i området.

Formandinden deltager i et uformelt dialogmøde med Claus Løwe, Hans Okholm og René Birch i slutningen af september. Endnu et plus!

23.oktober. 68. møde i Medborgerhuset. Vi har inviteret havbiolog og sags medarbejder ved sekretariatet Henning Mørk Jørgensen til et møde ang. status på Tange sø-problematikken. Hvilke løsningsmodeller har sin gang på jord og hvilke kan DN tilslutte sig?

24.oktober. Endnu et dialogmøde. Denne gang på Aqua hvor vi blev præsenteret for Masterplanen. Udover repræsentanter fra DN deltog Knud Bundgaard og Lisbeth Skovmand Høgh. Et visionært og spændende projekt. Synes vi.

13. november Årsmøde og for resten af året har vi

17-18 november repræsentantskabsmøde i Kolding

7. december. Julefrokost.

**Sags arbejde**

Det vil være umuligt at nævne de ca. 1000 sager vi har berøring med på årsplan, men jeg har forsøgt at lave et lille udpluk.

Ved Ans søbred har der af flere omgange været lagt flis på et § 3 område i forbindelse med Tange søfestivalen. Der var ikke søgt tilladelse ved kommunen til forehavendet, men kommunen har efterfølgende givet en dispensation. Lokale politikere kalder sagen for noget fis. Det mener vi bestemt ikke at det er og vi har derfor klaget til klagenævnet og venter stadig på en afgørelse. En lille sag vil nogle kalde det. Vi mener den er principiel og den har da også fyldt en del i dagspressen og i vores kalender.

I forbindelse med Ans søbred har Ans søsport søgt om at få lov til at anlægge en badebro og en genskabelse af den gamle badestrand. I denne forbindelse blev vi inviteret til et dialogmøde med formanden for søsporten. Et informativt møde med en gennemgang af projektet. Vi havde ikke de store indvendinger.

Lysbrohøjen 28 C. (Søren)

Status på Nordskovvejen. (Peder og Søren)

Status på Sølyst 30. (Chresten)

Sagen om Søhaven endte med, at klagenævnet gav os medhold i vores klage! Det er derfor bemærkelsesværdigt, at Borgmesteren efterfølgende rettede henvendelse til klagenævnet for at få omstødt afgørelsen. Dette forehavende lykkedes naturligvis ikke. Vi ønsker at området skal henligge som en grøn oase, i en by hvor naturen er voldsomt trængt af beton og mursten.

Netop den trængte natur gav anledning til, at vi forsøgte os med en underskriftsindsamling for grønne kiler i Silkeborg. (Status Chresten)

Beboere fra Linde allé har kontaktet os i forbindelse med, at kommunen ville styne de gamle allé træer på vejen. Vi kontaktede efterfølgende kommunen med faglig begrundelse for hvorfor vi syntes træerne skulle blive stående intakte. Derudover skrev vi et læserbrev til MJA. Status er, at de smukke gamle lindetræer får lov til at vokse videre som hele træer.

Vi har fået en henvendelse fra Per Mossin. Han støtter meget vores arbejde og vil særligt gerne være involveret i arbejdet med det grønne Danmarkskort. Peder er også interesseret i at deltage og har taget kontakt til Per for et evt. samarbejde om opgaven fremover.

Vi er opmærksomme på at trængslen på vores søer og søbredder er stigende. Bådene bliver større, der bliver flere af dem, bådebroerne bliver større, der bliver flere af dem osv. Vi er bekymrede for udviklingen og har derfor indledt en dialog med kommunen og relevante politikere om situationen. Vi oplever stor imødekommenhed ang. vores henvendelse. Vores mål er at de relevante regulativer tages op til revurdering. (Bjarne)

Den meget omdiskuterede strukturplan for Sejs-Svejbæk har vi været en del involveret i og vi har da også indleveret et høringssvar. (Ingolf)

Ny lokalplan for byggeri på Impalagrunden, som i øvrigt lige er sendt i høring. Tidligt i processen har vi fået fremlagt skitser til planen og haft et dialogmøde med politikere om projektet. Vi har givet vores besyv med ang. farvevalg på det kommende byggeri og i forhold til byggelinjer til søen, bibeholdelse af beskyttede naturtyper på matriklen og hensynet til naboerne. Nu skal vi have nærlæst planen og set efter, om projektet matcher det vi blev præsenteret for og om vi kan finde DNs aftryk.

Det omdiskuterede biogasanlæg ved Lemming har også vagt vores bevågenhed. Vi deltog ved et møde afholdt i lemming d. 19. februar med deltagelse af borgergruppe, DN og repræsentanter fra alle politiske partier. Trods voldsom modstand mod projektet er der nu givet tilladelse til anlægget.

Vi havde i øvrigt besøg af et par gæster fra området på et bestyrelsesmøde. De gennemgik hele sagsforløbet i kronologisk rækkefølge. Vi sidder med en klar fornemmelse af at det er en sag der har fyldt meget og også i tiden frem vil fylde hos lokalbefolkningen

Vores opfordring til politikerne er at få udpeget et område til et stort fælles biogasanlæg. Et område som ligger hensigtsmæssigt i forhold til transporterne og et område hvor hverken naturen eller borgere bliver generet væsentligt. Vi véd at der er politisk vilje bag det grønne tiltag, så det er bare om at komme i gang.

Traditionen tro, har der også denne sommer været skrevet stolpe op og stolpe ned om Tange sø i bla. MJA. I DN Silkeborg har vi også haft en tradition de senere år, nemlig, at undlade at berøre emnet væsentligt, fordi vi i forvejen har brugt mange, mange mere eller mindre frivillige timer på emnet. Et emne som også har givet anledning til søgang internt i DN. Vi begynder at nærme os afgørelsens time så derfor er det tid til at vi igen kommer ind i kampen. Derfor havde vi for ganske nyligt inviteret en af vores faglige medarbejdere fra København til at mødes med os og gennemgå de forskellige løsningsmodeller. På mødet blev det hurtigt klart for os at der kun var 2 modeller der kunne efterleve kravene i vandrammedirektivet. I sidste ende er det en politisk beslutning.

**Visioner**

Vi skal i gang med at lave en afdelingsfolder.

Vi skal have optimeret vores kommunikation til medlemmerne i form af udsendelse af ex. nyhedsbreve.

Vi vil gerne lave flere arrangementer og events.

Vi vil fortsætte den gode dialog. Både internt i bestyrelsen og eksternt med relevante politikere og samarbejdspartnere

# **TAK**

Til bestyrelsen og ad hoccerne for årets indsats. Det har været en stor glæde og fornøjelse at være sammen med jer og at arbejde sammen med jer i en forening som kan komme helt ind under huden.

Tak til alle der været med til at sætte dialogen i højsædet

# **Inden valget.**

# **Forventninger til bestyrelsesarbejdet**

På landsplan er der ca. 130.000 medlemmer i DN hvoraf de 1500 er aktive i de lokale bestyrelser.

I Silkeborg kommune er der ca. 1650 medlemmer og 8 aktive i bestyrelsen.

Vi har RIGELIGT at se til i Silkeborg kommune og vi kunne rigtig godt tænke os at flere af vores medlemmer ville hjælpe med at løfte opgaven.

Arbejdet er frivilligt og ulønnet og det skal selvfølgelig være givende. Samtidig er der også en forventning om, at der ydes et rimeligt minimum af arbejde og at man kan regne med, at der er fremmøde til bestyrelsesmøderne. Vi skal løfte i flok ellers bliver arbejdet for tungt og der bliver for lidt tid til ture og kampagner.

Tag mod udfordringen, så skal vi nok tage godt imod dig i bestyrelsen☺

Formand

Pernille Ingemann

DN Silkeborg